ক্রেতা, খাদ্যএবংগণবন্টনমন্ত্রক
প্রধানমন্ত্রী গরীব কল্যাণ অন্ন যোজনা –এর পঞ্চম পর্যায়ের আওতায় রাজ্য/কেন্দ্রশাসিত অঞ্চলগুলিতে সুবিধাভোগীদের এখনও পর্যন্ত ১৯.৭৬ লক্ষ মেট্রিক টন খাদ্য শস্য বন্টন করা হয়েছে
নতুন দিল্লি, ১২ জানুয়ারি, ২০২২
২০২০ সালের মার্চ মাসে দেশে কোভিড ১৯ সংক্রমণের পরিপ্রেক্ষিতে কেন্দ্রীয় সরকার গরীবদের সাহায্যের জন্য ‘প্রধানমন্ত্রী গরীব কল্যাণ প্যাকেজ’-এর ঘোষণা করে । সেই অনুসারে সরকারের খাদ্য ও গণবন্টন দফতর ‘প্রধানমন্ত্রী গরীব কল্যাণ অন্ন যোজনা’-এর আওতায় জাতীয় খাদ্য সুরক্ষা আইন অনুযায়ী প্রায় ৮০ কোটি সুবিধাভোগীদের জন্য বিনামূল্যে অতিরিক্ত চাল, গম ও অন্য খাদ্যশস্য বন্টন শুরু করে । মহামারি, লকডাউন এবং এর জেরে সারা দেশে আর্থিক বিপর্যয়ের কারণে দরিদ্র এবং অভাবী মানুষদের খাদ্য নিরাপত্তার সমস্যা দূরীকরণে এই উদ্যোগ নেওয়া হয়।
অতিরিক্ত খাদ্যশস্য হিসেবে প্রতি মাসে ব্যক্তিপিছু ৫ কেজি করে চাল ও গম বন্টন করা হয় । জাতীয় খাদ্য সুরক্ষা আইনে নিয়মিত মাসিক ভিত্তিতে সুবিধাভোগীরা তাদের নিজ নিজ রেশন কার্ডের মাধ্যমে এই খাদ্যশস্য সংগ্রহ করেছে । যাতে কোন দরিদ্র, দুর্বল বা অভাবী সুবিধাভোগী এই সুবিধা থেকে বঞ্চিত না হন তা নিশ্চিত করা হয়েছে । কোভিড ১৯ সঙ্কটের সময় এই বিশেষ খাদ্য নিরাপত্তা ব্যবস্থাপনার মাধ্যমে সরকার মাসিক খাদ্যশস্যের পরিমান প্রায় দ্বিগুণ করেছে । অন্ত্যোদয় অন্ন যোজনা ও অগ্রাধিকার ভিত্তিক পরিবার  শ্রেণীভুক্তের আওতায় জাতীয় খাদ্য সুরক্ষা আইনের সুবিধাভোগী পরিবারগুলিকে খাদ্যশস্য বন্টন করা হয়েছে । ২০২০-২১ অর্থবর্ষে প্রাথমিকভাবে পিএম-জিকেএওয়াই প্রকল্পটি শুধুমাত্র এপ্রিল, মে, জুন তিন মাসের জন্য ঘোষণা করা হয়েছিল । পরবর্তীতে দরিদ্র এবং অভাবী সুবিধাভোগীদের খাদ্য নিরাপত্তায় সহায়তার প্রয়োজনীয়তার পরিপ্রেক্ষিতে সরকার বিনামূল্যে খাদ্যশস্য বন্টনের মেয়াদ ২০২০ সালের জুলাই থেকে নভেম্বর পর্যন্ত আরও ৫ মাস বৃদ্ধি করে ।
পরবর্তীতে ২০২১-২২ অর্তবর্ষে কোভিড ১৯ সঙ্কট অব্যাহত থাকায় সরকার ২০২১ সালের এপ্রিলে আবারও পিএম-জিকেএওয়াই-এর আওতায় বিনামূল্যে খাদ্যশস্য বন্টনের কথা ঘোষণা করে । সে সময় মে এবং জুন এই দুই মাসের জন্য প্রথমে দেওয়া হয় । পরবর্তীতে এটি জুলাই থেকে নভেম্বর পর্যন্ত আরও ৫ মাস বৃদ্ধি করা হয় । কিন্তু, কোভিড ১৯ সঙ্কট বিরাজমান থাকায় কেন্দ্রীয় সরকার ২০২১-এর ডিসেম্বর থেকে ২০২২ সালের মার্চ মাস পর্যন্ত এই বিনামূল্যে খাদ্যশস্য বন্টন চালিয়ে যাওয়ার সিদ্ধান্ত নেয় ।
পিএম-জিকেএওয়াই-এর প্রথম থেকে পঞ্চম পর্যায়ের আওতায় এপর্যন্ত প্রায় ৮০ কোটি জাতীয় খাদ্য সুরক্ষা আইনের সুবিধাভোগীদের বিনামূল্যে খাদ্যশস্য বন্টনের জন্য রাজ্য /কেন্দ্রশাসিত অঞ্চলগুলিকে মোট ৭৫৯ লক্ষ মেট্রিক টন খাদ্যশস্য বরাদ্দ করা হয়েছে । এর জন্য প্রায় ২.৬ লক্ষ কোটি টাকা ভর্তুকি দেওয়া হয়েছে । রাজ্য/কেন্দ্রশাসিত অঞ্চলগুলি থেকে পাওয়া পর্যায়ভিত্তিক খাদ্যশস্য বন্টন প্রতিবেদন অনুসারে এখনও পর্যন্ত মোট প্রায় ৫৮০ লক্ষ মেট্রিক টন খাদ্যশস্য সুবিধাভোগীদের মধ্যে বিতরণ করা হয়েছে ।
পিএম-জিকেএওয়াই-এর ২০২০ সালের এপ্রিল থেকে নভেম্বর পর্যন্ত প্রথম ও দ্বিতীয় পর্যায়ে খাদ্য ও গণবন্টন দফতর রাজ্য/কেন্দ্রশাসিত অঞ্চলগুলিকে ৮ মাসের জন্য মোট ৩২১ লক্ষ মেট্রিক টন খাদ্যশস্য বন্টন করেছিল । এরমধ্যে ২৯৮.৮ লক্ষ মেট্রিক টন খাদ্যশস্য বিতরণ করা হয় । এই প্রকল্পের তৃতীয় পর্যায়ে ২০২১ সালের মে ও জুন মাসে দফতর রাজ্য ও কেন্দ্রশাসিত অঞ্চলগুলিকে ২ মাসের জন্য ৭৯.৪৬ লক্ষ মেট্রিক টন খাদ্যশস্য বন্টন করে । এরমধ্যে ৭৫.২ লক্ষ মেট্রিক টন খাদ্যশস্য বিতরণ করা হয়েছে । চতুর্থ পর্যায়ে ২০২১ সালের জুলাই থেকে নভেম্বর পর্যন্ত ৫ মাসের জন্য ১৯৮.৭৮ লক্ষ মেট্রিক টন খাদ্যশস্য রাজ্য ও কেন্দ্রশাসিত অঞ্চলগুলিকে দেওয়া হয় । এরমধ্যে ১৮৬.১ লক্ষ মেট্রিক টন খাদ্যশস্য সুবিধাভোগীদের বন্টন করা হয়েছে । ২০২১ সালের ডিসেম্বর থেকে ২০২২-এর মার্চ পর্যন্ত এই প্রকল্পের পঞ্চম পর্যায়ে ৪ মাসের জন্য রাজ্য ও কেন্দ্রশাসিত অঞ্চলগুলিকে ১৬৩ লক্ষ মেট্রিক টন খাদ্যশস্য বরাদ্দ করা হয়েছে । এরমধ্যে এখনও পর্যন্ত ১৯.৭৬ লক্ষ মেট্রিক টন খাদ্যশস্য সুবিধাভোগীদের বিতরণ করা হয়েছে ।
এই প্রকল্পের পঞ্চম পর্যায়ের আওতায় বিনামূল্যে খাদ্যশস্য বন্টনের কাজ এখনও চলছে । খাদ্য ও গণবন্টন দফতর প্রতিদিন রাজ্য/কেন্দ্রশাসিত অঞ্চলগুলির খাদ্যশস্য সংগ্রহ ও বন্টনের ওপর নিরন্তর নজরদারি চালাচ্ছে । এখনও পর্যন্ত জাতীয় খাদ্য সুরক্ষা আইনের সুবিধাভোগীদের মধ্যে পিএম-জিকেএওয়াই এর আওতায় বিনামূল্যে অতিরিক্ত খাদ্যশস্য বন্টনের কাজ সন্তোষজনক অবস্থায় রয়েছে ।
এই প্রকল্পের প্রথম ও তৃতীয় পর্যায়ে মেঘালয় ও মিজোরামে ১০০ শতাংশ, অরুণাচলপ্রদেশ ও সিকিমে ৯৯ শতাংশ খাদ্যশস্য বন্টন করা হয়েছে । তৃতীয় ও চতুর্থ পর্যায়ে ছত্তিশগড়ে ৯৮ শতাংশ, ত্রিপুরায় ৯৭ শতাংশ, মিজোরামে ৯৭ শতাংশ, দিল্লি এবং পশ্চিমবঙ্গে ৯৭ শতাংশ খাদ্যশস্য বন্টন করা হয়েছে ।
'এক দেশ এক রেশন কার্ড' – এর সুবিধা ব্যবহার করে বিহার, অন্ধ্রপ্রদেশ, রাজস্থান, উত্তরপ্রদেশ, তেলেঙ্গানা, কর্নাটক, কেরালা, মহারাষ্ট্র, হরিয়ানা এবং মধ্যপ্রদেশ পিএম-জিকেএওয়াই-এর প্রথম থেকে চতুর্থ পর্যায়ে খাদ্যশস্য বন্টনের কাজ খুব ভালোভাবে করতে পেরেছে ।
খাদ্য ও গণবন্টন দফতর ২০২০ সালের জুন থেকে ২০২১-এর ডিসেম্বর পর্যন্ত বাংলা, অসমিয়া সহ ১০টি আঞ্চলিক ভাষায় ন্যায্য মূল্যের দোকান, গোডাউন, গণবন্টন ব্যবস্থাপনার স্থান ইত্যাদি সম্পর্কে প্রচার চালিয়েছে । স্টেশন, ডাকঘর, বাসস্ট্যান্ড, পেট্রোলপাম্প নানান স্থানে এই প্রচার চালানো হয়েছে ।
CG/SS/RAB
(Visitor Counter : 247